परिसमधल्या या चौकाचे नाव पहिल्यांदा १४ जुलै १७६९ला तिथे झालेल्या निदर्शनांमुळे प्रसिद्धीस आले. फ्रान्सच्या क्रांतीची सुरुवात याच चौकातून झाली. या चौकात तेव्हा असलेल्या एका किल्ल्यावरील बॅस्टाइलच्या तुरुंगावर आंदोलनकर्त्यांनी ताबा मिळवला आणि फ्रान्सच्या राजेशाहीविरुद्ध क्रांतीचा बिगुल फुंकला. या धामधुमीत किल्ला उद्ध्वस्त झाला. पण त्यानंतर याच चौकातून परत क्रांतीचे नारे उमटले आणि शेवटी १८३० साली फ्रान्सचा अधिपती दहावा चार्ल्स याला आपली गादी सोडावी लागली.

हा चौक पॅरिसच्या महानगरातील ४, ११ आणि १२ क्रमांकांच्या प्रभागांनी(वॉर्ड्‌जनी) वेढला गेला आहे. हा चौक आणि याच्या परिसराला अनेकदा नुसते बॅस्टाइल जुलै कॉलम असे म्हणतात. हा कॉलम डी ज्युलियेट-जुलै कॉलम(स्तंभ) १८३०च्या क्रांतीचे स्मृतिचिन्ह आहे. इथल्या आणखी लक्षवेधी इमारतींमध्ये बॅस्टाइल नृत्यनाट्यगृह, बॅस्टाइल भूमिगत रेल्वे स्टेशन आणि सेंट मार्टिन कॅनॉलचा थोडासा भाग येतो. जुने बॅस्टाइल रेल्वे स्टेशन १९८४ सालापर्यंत, आता जेथे नाट्यगृह आहे त्या जागेवर होते.

या चौकात अनेक कार्यक्रम होतात. रात्रीच्या वेळी, बॅस्टाइलचा ईशान्य कोपरा तेथे असलेल्या कॉफीगृहे, मद्यालये, नाइट क्लब्ज आणि समारंभ-दालनांनी गजबजलेला असतो. तरीही या प्लास डी ला बॅस्टाइल चौकाच्या ऐतिहासिक महत्त्वामुळे येथे अजूनही राजकीय स्वरूपाची निदर्शने होतात. ७ फेब्रुवारी ते २८ मार्च २००६ दरम्यान झालेली विशाल अ‍ॅन्टि सीपीई(Contrat de première embauche)(दि फर्स्ट जॉब कॉन्ट्रॅक्ट) निदर्शनांची सुरुवात याच चौकापासून झाली होती त्या वेळी दोन लाख ते चार लाख तरुण कामगार निदर्शनांसाठी रस्त्यावर उतरले होते. पॅरिसमधल्या एकूण १८७ ठिकाणी ही निदर्शने झाली.

इंडिपेन्डन्स चौक (कीव-युक्रेन)
प्लास डी ला बॅस्टाइल चौक (पॅरिस-फ्रान्स)
तहरीर चौक (काहिरा-इजिप्त)
आजादी चौक (तेहरान-इराण)